open-index/open-wikipedia-markdown huggingface dataset:
Societystjer

In **societystjer**, fan it Ingelske *(high) society*, de "(hegere) sosjale fermiddens", is in persoan dy't bekendheid krigen hat sûnder dat hy of sy sels in karriêre hat dy't dy bekendheid rjochtfeardiget. Syn of har ferneamdens is poer en allinnich it gefolch fan de kontakten dy't hy of sy ûnderhâldt mei lju dy't wol bekend binne fanwegen in eigen karriêre. Tsjintwurdich wurdt sa'nent mei in oar Ingelsk wurd ek wol oantsjut as in ***socialite***. Hjirby kin it bygelyks gean om immen dy't in relaasje oangiet mei in ferneamde persoan of immen dy't in ferneamd persoan as broer, suster of bern hat. Foarbylden fan societystjerren binne: Estelle Cruijff (de dochter fan fuotballer Johan Cruijff), Kim Kardashian (de dochter fan 'e foaroansteande abbekaat Robert Kardashian) en Paris Hilton (de oerpakesizzer fan Conrad Hilton, de stifter fan Hilton Hotels & Resorts).
Postrinner

In **postrinner**, **postbesteller** of koartwei **post** is immen dy't de lêste hannelings útfiert op it mêd fan 'e postbesoarging, nammentlik in diel fan it sortearwurk en it eigentlike ôfleverjen fan 'e post op it adres fan dejinge oan wa't it oangeande poststik rjochte is. Dat lêste wurdt ek wol it 'bestellen' fan 'e post neamd, wêrby't dy soms yn 'e hannen fan 'e adressearre oerjûn wurdt, mar yn 'e regel yn dy syn brievebus stoppe wurdt.

Yn Nederlân bestie foarhinne de PTT, dat in steatsbedriuw wie. De postrinners dy't dêr yn 'e tsjinst wiene, hiene sadwaande de status fan amtner. Nei't de PTT yn 1989 privatisearre wie, waard it bedriuw omfoarme ta de KPN, dêr't noch letter it selsstannige postbedriuw TNT Post út fuortkaam. Yn 2003 hie TNT Post noch sa'n 42.000 postrinners yn fêste tsjinst, mei dêropta noch 7.500 man dy't yn 'e seis regionale sortearsintra wurken.

Troch de konkurrinsje mei e-mail en de oanhâldende meganisaasje by it sortearjen naam dat tal banen troch de jierren hinne almar fierder ôf. Yn 2010 besleat it privatisearre postbedriuw TNT Post om op te hâlden mei it yn fêste tsjinst nimmen fan profesjonele postrinners, en tenei ynstee te wurkjen mei tydlike dieltiidkrêften. Dêrtroch soene yn ien kear 11.000 minsken harren wurk ferlieze. Nei fûleindige protesten waard dat beslút letter foar in part weromdraaid.
Fort

In **fort** (fan it Latynske *fortis*, "sterk"), ek **fortifikaasje**, **fêsting** of **fêstingwurk**, is in militêr bouwurk of kampemint dat ynrjochte is om in garnizoen te herbergjen en sa makke is dat it gaadlik is om te ferdigenjen tsjin oanfallen troch de fijân. In fort is ornaris foarsjoen fan muorren, in palissade, wallen, greften en/of tuorren. It is by definysje in selsstannige, slettene en oan alle kanten ferdigenbere militêr fêsting. Ien fort kin ek bestean út ferskate, mei-inoar ferbûne fersterkings, lykas bunkers of kazematten. It ferneamde Belgyske Fort Eben-Emael, by Luik, is bygelyks opboud út santjin ûnderling ferbûne fortifikaasjes. Forten kinne ek yn in ring om in stêd hinne oanlein wêze; yn sokke gefallen sprekt men faak fan in 'gurdle' of in 'stelling'. Foarbylden binne de Stelling fan Amsterdam, de Stelling fan Antwerpen en de Fortegurdle fan Luik. 

## Bekende forten en skânsen yn Nederlân
* Stelling fan Amsterdam (hat 42 forten)
* Stelling De Helder
* Bourtange
* Nijeskâns
* Fort Pannerden
* Fort by Rijnauwen (diel fan NHW)
* Fort by Vechten (diel fan de Nije Hollânske Wetterliny (NHW))
* Swartedyksterskâns
* Wierickerskâns
* Fort Rammekens
Isjbosjet fan Israel

**Isbosjet** (Hebriuwsk אִישׁ-בֹּשֶׁת) wie neffens it Alde Testamint ien fan 'e fjouwer soannen fan kening Saul. Neffens inkelde Septuaginta-hânskriften wie syn oarspronklike namme lykwols Isj-Baäl. Isjbosjet hat mar twa jier kening west fan Israel. 

## Libben
Nei't syn heit en trije bruorren it libben lieten by de Slach op de berch Gilboä waard Isjbosjet troch de legeroanfierder fan Saul yn Machanaïm ta kening ferklearre fan it Feriene Keninkryk fan Israel. Earder hie de profeet Samuël lykwols David, in soan fan Isai út de stamme fan Juda, al ta kening salve om't Isjbosjet's heit, kening Saul, him ôfkeard hie fan God en de profeet. It kaam ta in lange striid tusken de legers fan Isjbosjet en David, dy't linkenoan yn it foardiel fan it hûs fan David ferrûn.  

Isjbosjet ferspile de relaasje mei syn legeroanfierder Abner, doe't hy him it ferwyt makke dat hy omsloech mei Rispa, in byfrou fan syn heit, kening Saul. Abner waard sa lilk, dat er it beslút naam oer te rinnen nei it kamp fan David. Joäb, de legeroanfierder fan David, hie lykwols noch in rekken iepen stean om't Abner syn broer Asahel fermoarde hie doe't dy him efternei siet yn 'e kriich fan David tsjin Isjbosjet. 

David woe wol in bûn mei Abner slute, mar ûnder betingst dat Abner him Mikal, de dochter fan Saul, brocht. Mikal wie oan David as frou ûnthitten as David Saul hûndert Filistynske foarhûden bringe soe. Dat die David en sa waard Mikal syn frou, mar nei't hja David holp te flechtsjen doe't har heit Saul David fermoardzje woe, joech har heit Mikal oan Paltiël as frou. Isjbosjet waard twongen om syn suster Mikal wêrom te jaan oan David.

Nei't Isjbosjet hearde dat syn legeroanfierder Abner útnaaid en by Hebron deastutsen wie, liet er de moedfearren hingje. Twa oare ofsieren, Baäna en Rekab, besletten doe it hûs fan in op dat stuit sliepende kening Isjbosjet yn te slûpen. Hja snienen him de holle ôf en yn 'e hope yn 'e geunst te kommen by David brochten hja him de holle fan 'e deade kening as trofee. Mar David waard doe sa lilk as in sage op 'e beide manlju en foar harren leffe died liet hy Baäna en Rekab fuortendaliks eksekutearje. De holle fan Isjbosjet liet David út repekt foar de fermoarde kening by it lichem fan syn legeroanfierder Abner begrave.
Nacht (betsjuttingsside)

"**Nacht**" hat yn de Wikipedy ferskate betsjuttings:

* nacht, it tsjustere diel fan in etmiel

## Oare betsjuttings
### Keunsten
* ''Nacht'' (gedicht fan Joast Hiddes Halbertsma), gedicht fan Joast Hiddes Halbertsma
* ''Nacht'' (album), in album fan Maarten van Roozendaal
* ''De Nacht'' (Wiesel), in roman fan 'e Joadsk-Amerikaanske skriuwer Elie Wiesel

### Polityk
* Nacht van Staal, foarfal yn 'e Nederlânske polityk op 20 en 21 desimber 1907, dat late ta in kabinetskrisis oer de oarlochsbegrutting
* Nacht van Kersten, foarfal yn 'e Nederlânske polityk op 10 en 11 novimber 1925, dat de fal fan it earste Kabinet-Colijn feroarsake
* Nacht fan de Lange Messen, in foarfal yn nazy-Dútslân tusken 30 juny en 2 july 1934, wêrby't de hiele top fan 'e SA út 'e wei romme waard troch de SS
* Nacht van Schmelzer, foarfal yn 'e Nederlânske polityk op 13 en 14 oktober 1966, dat late ta de fal fan it Kabinet-Cals
* Nacht van Wiegel, foarfal yn 'e Nederlânske polityk op 18 en 19 maaie 1999, dat in krisis yn it twadde Kabinet-Kok feroarsake
* Nacht van Van Thijn, foarfal yn 'e Nederlânske polityk op 22 maart 2005, dat in ein makke oan it plan foar de ynfiering fan keazen boargemasters
Nacht

In **nacht** is de tsjustere perioade fan in etmiel, en dêrmei it tsjinstelde fan 'e dei. De nacht begjint feitlik net, sa't faak tocht wurdt, as de sinne ûndergiet, mei't dêrnei earst noch in perioade fan twiljocht folget dy't de jûnsskimer neamd wurdt, en dy't noch ta de nacht, noch ta de dei heart. Pas as de sinne oan 'e ein fan 'e jûnsskimer fierder as 18° ûnder de hoarizon sakket, wurdt it wier tsjuster en begjint dêrmei de nacht. De nacht einiget as de sinne op 'e iere moarn minder as 18° ûnder de hoarizon komt te stean, en dêrmei in nije perioade fan twiljocht, de moarnsdage, úteinset. Oan 'e ein fan 'e moarnsdage begjint mei it opkommen fan 'e sinne (boppe de hoarizon) de dei.

De doer fan 'e nacht hinget ôf fan 'e breedtegraad fan jins geografyske lokaasje en fan 'e jiertiid. Yn 'e tropen binne dei en nacht it hiele jier troch fierhinne fan gelikense lingte en binne de beide perioaden fan twiljocht mar hiel koart. Op hegere en legere breedtegraden leit dat oars. Dêr binne de perioaden fan twiljocht it hiele jier troch langer, en boppedat binne dêr yn 'e winter de nachten oansjenlik langer (en de dagen koarter), wylst by 't simmer krekt de dagen langer binne (en de nachten koarter). Plakken binnen de beide poalsirkels, yn it uterste noarden en suden fan 'e Ierde, hawwe by 't simmer teminsten ien dei yn 't jier dat der hielendal gjin nacht is, as de poaldei oanhâldend 24 oeren efterinoar duorret. Oarsom hawwe se by 't winter ek teminsten ien dei yn 't jier dat de sinne hielendal net opkomt, en dat de poalnacht 24 oeren efterinoar oanhâldt.

Hoewol't de nacht yn it foarste plak mei tsjuster assosjearre wurdt, is it mar komselden folslein tsjuster. By helder waar skine de stjerren en wjerskynt de moanne it ljocht fan 'e sinne. Fral as it ljochtmoanne is, kin men nachts faak goed út 'e fuotten. Oan 'e oare kant sjocht men as de loft berûn is en it ek noch tsjustermoanne is, nachts faak gjin hân foar eagen. Yn eardere tiden, foar de útfining fan 'e elektrisiteit, wie de nacht dêrom in tiid dat der net folle dien waard, om 'e ienfâldige reden dat der gjin of te min ljocht foar wie. Ferljochting kaam doedestiden meast fan kjersen, dy't net inkeld djoer wiene en mar in teisterich ljocht joegen, mar ek noch brângefaarlik wiene. Sadwaande siet men jûns faak 'te skimerjen', wat ynhold dat men by it tatsjusterjende twiljocht yn 'e hûs siet te praten. As it wier nacht waard, gie men op bêd, om der by it earste ljocht faak wer ôf te kommen.

Foarhinne waard it libbensritme fan 'e minske sadwaande folle mear bepaald troch it dei-nachtritme. Hjoed de dei is dat fanwegen de rûnombywêzige beskikberheid fan keunstmjittich ljocht net mear nedich. Dêrtroch is no ek de 24-oersekonomy mooglik wurden. Net inkeld yn gebouwen wurdt no de nacht ferljochte, mar ek dêrbûten, mei strjitferljochting. It oermjittich gebrûk dêrfan liedt ta ljochtfersmoarging, dy't it yn tichtbefolke gebieten, lykas West-Jeropa, dreech makket om 'e nachthimel goed waar te nimmen.
Regearret-de-Fijân

**Regearret-de-Fijân** (Ingelsk: *Runs-the-Enemy*; op 'e noardlike Grutte Flakten (Feriene Steaten), mids 19e iuw – yn it Cheyenne River Yndianereservaat (Súd-Dakota), nei 1913) wie in Yndiaanske opperhaad dat yn 1876 meifocht yn 'e ferneamde Slach oan de Little Bighorn.

## Libben
Regearret-de-Fijân waard omtrint de midden fan 'e njoggentjinde iuw berne yn it noardlike diel fan 'e Grutte Flakten fan Noard-Amearika, mooglik yn 'e Dakota's, Nebraska, Wyoming of Montana. Hy wie in opperhaad fan 'e Twa-Tsjettels (*O'óhenuŋpa*), in substamme fan 'e Lakota.

Under de Grutte Sû-Oarloch fan 1876 focht er op 25 en 26 juny 1876 mei yn 'e ferneamde Slach oan de Little Bighorn, yn it suden fan Montana, wêrby't in grut diel fan it Amerikaanske 7e Kavaleryrezjimint fan luitenant-kolonel George Armstrong Custer besingele en oan 'e lêste man ta útrûge waard troch in koälysje fan Lakota, Noardlike Sjajinnen en Noardlike Arapaho. Neffens eigen sizzen joech Regearret-de-Fijân yn dy striid lieding oan in troep fan 130 Twa-Tsjettel-krigers.

Oan 'e ein fan 'e oarloch joech er him yn 1877 oer oan 'e Amerikanen, wêrnei't er him mei de oare Twa-Tsjettels nei wenjen sette yn it Cheyenne River Yndianereservaat (*Cheyenne River Indian Reservation*), yn 'e steat Súd-Dakota. It is ûnbekend wannear't Regearret-de-Fijân stoar, mar dat moat yn elts gefal nei 1913 west hawwe, doe't er it ferhaal oer syn dielname oan 'e Slach oan de Little Bighorn fertelde oan 'e etnolooch en skiedkundige Joseph K. Dixon, dy't opnaam yn syn boek *The Vanishing Race* ("It Ferdwinende Ras"), oer de Yndianen.
Ali Raymi

**Ali Raymi** (berne as: **Ali Ibrahim Ali al-Raimi**; Mekka, 7 desimber 1973 - Sana'a, 23 maaie 2015), wie in Jemenitisch bokser en militêr. Hy waard yn 1973 yn Saûdy-Araabje berne as de soan fan Jemenityske ballingen. Hy wûn û.m. in gouden medalje op it WK yn Algerije yn 2005. Raymi wie ûnder syn karriêre in kontroversjeel figuer yn 'e sportwrâld.

Raymi wenne foar 1991 yn Mekka, yn Saûdy-Araabje. Hy ferlear it libben troch in ûntploffing, faaks feroarsake troch in Saûdyske loftoanfal op posysjes fan de Republikeinske Garde yn it Al-Nahdeen distrikt fan 'e Jemenityske haadstêd Sana'a, op 23 maaie 2015, yn de âldens fan 41 jier.

## Amateurkarriêre
117-2 (KO 117)

## Profkarriêre
Letter yn 2011, doe't er noch mar achttjin wie, makke Raymi syn debút as profesjoneel bokser yn 'e 54 kategory. Yn totaal focht Ali Raymi as profbokser 25 wedstriden, wêrfan't er 25 wûn (25 troch *knock-out*) en 0 ferlear.
Korado Korlević

**Korado Korlević** (Poreč, 19 septimber 1958 yn Kroaasje) is in Kroätysk amateurastronoom en meiwurker fan it Observatoarium yn Višnjan. Hy ûntduts tal fan asteroïden, yn jannewaris 2010 wiene dat al mear as 1270; 130 dêrfan yn 'e mande mei oare waarnimmers. Teffens ûntduts er de kometen 183P/Korlević-Jurić en 203P/Korlević

Yn 1990 die er mei oan de earste ynternasjonale Toengoesjka-ekspedysje nei it plak fan de Toengoesjka-eksploasje. Motivearre  troch de nije ûndersyksmêden dy't de ekspedysje opsmiet, krewearre Korlević foar de ferfanging fan de teleskoop fan it observatoarium fan Višnjan. Dy rekke swier skansearre yn de oarloch yn Kroaasje. De nije teleskoop waard yn 1995 yn gebrûk naam en rillegau waarden dêrmei tal fan ûnbekende asteroïden fûn.

De asteroïde (10201) Korado waard nei him ferneamd.

## Weblinks
* Korado Korlević, argivearre.
Nasjonaal Monumint Pompeys Pillar

It **Nasjonaal Monumint Pompeys Pillar** (Ingelsk: *Pompeys Pillar National Monument*) is in opmerklike rotsformaasje oan 'e igge fan 'e rivier de Yellowstone, op likernôch 40&nbsp;km noardeastlik fan 'e stêd Billings, yn it sintraal súdlike diel fan 'e Amerikaanske steat Montana. De eksakte koördinaten binne: 45°59′43″ noarderbreedte by 108°00′21″ westerlingte. De rotsformaasje is 45&nbsp;m heech, beslacht yn oerflak 0,4&nbsp;ha en bestiet út sânstien. Hy is foarme oan 'e ein fan it Kryt, sa'n 75 oant 66 miljoen jier lyn. It deunby leine plak Pompey's Pillar (Montana) is nei de rotsformaasje ferneamd.

Op Pompeys Pillar binne Yndiaanske petroglifen by 't folop weromfûn, en argeologyske fynsten deunby de rotsformaasje wize derop dat it gebiet yn elts gefal al 11.000 jier troch de minske bewenne wurdt. Teffens draacht Pompeys Pillar in ynskripsje dy't makke is troch de Amerikaanske ûntdekkingsreizger William Clark, ien fan 'e lieders fan 'e ferneamde Ekspedysje fan Lewis en Clark, dy't tusken 1804 en 1806 de earste dokumintearre oerlânske reis nei de westkust fan 'e Feriene Steaten makke. De ynskripsje bestiet út 'e namme "W. Clark" en de datum "July 25, 1806". Dit is it iennichste duorjende bewiis fan it foarbykommen fan 'e ekspedysje dat by de hiele rûte lâns fan en nei de westkust fûn is.

Yn syn deiboek skreau Clark dat hy de rotsformaasje beklom en fan 'e platte top ôf in fier útsjoch hie nei alle rjochtings. Hy neamde de rotspylder 'Pompys Tower' ("Toer fan Pompy'), nei Jean-Baptiste, byneamd 'Pompy', it ienjierrich jonkje fan Sacajawea, de froulike Yndiaanske gids fan 'e ekspedysje. Yn 1814 krige de rotsformaasje syn hjoeddeiske namme. Geandewei de njoggentjinde iuw folgen withoefolle blanke kolonisten yn sintraal súdlik Montana it foarbyld fan Clark troch ek harren inisjalen yn 'e rots yn te kervjen.

Op 25 july 1965 waard Pompeys Pillar in nasjonaal histoarysk plak, en op 17 jannewaris 2001 krige it de status fan in nasjonaal monumint taparte. Behalven de rotsformaasje sels heart ek 20½&nbsp;ha lân deromhinne ta it monumint, mar mei in totaal oerflak fan 21&nbsp;ha is it noch altyd ien fan 'e lytste nasjonale monuminten yn 'e hiele Feriene Steaten. Pompeys Pillar is op 'e noed fan it Amerikaansk Buro fan Lânbehear (BLM).

Yn 2006 waard by it monumint in besikerssintrum iepene, it Pompeys Pillar Interpretive Center. Dat leit him benammen ta op 'e oerdracht fan ynformaasje (û.m. troch in tentoanstelling) oangeande de reis fan 'e Ekspedysje fan Lewis en Clark yn it algemien en harren passaazje troch de delling fan 'e Yellowstone yn it bysûnder. Pompeys Pillar is siteweare oan 'e autodyk Interstate 94, en sadwaande maklik berikber. Jiers komme der 50.000 besikers op ôf.

## Keppelings om utens
*Offisjele webside fan it Nasjonaal Monumint Pompeys Pillar
Donald McIntosh

* Donald McIntosh (militêr) (1838-1876), Amerikaansk militêr
* Donald McIntosh (wiskundige) (1868-1957), Skotsk wiskundige
George Wallace

## Amerikanen
* George Wallace (Amerikaansk fuotbalspiler) (fl. 1885), Amerikaansk trener fan Amerikaansk fuotbaltiims
* George D. Wallace (militêr) (1849-1890), Amerikaansk militêr
* George W. Wallace (1872-1946), Amerikaansk militêr
* George D. Wallace (akteur) (1917-2005), Amerikaansk akteur
* George Wallace (Amerikaansk politikus) (1919-1998), Amerikaanske politikus en gûverneur fan Alabama
* George Wallace (dichter) (1949), Amerikaansk dichter
* George Wallace jr. (1951), Amerikaansk politikus, soan fan 'e gûverneur fan Alabama
* George Wallace (Amerikaansk komyk) (1952), Amerikaansk komyk

## Australiërs
* George Wallace (Australysk komyk) (1895-1960), Australysk komyk

## Britten
* George Wallace, baron Wallace fan Coslany (1906-2003), Britsk politikus

## Kanadezen
* George Wallace (Kanadeesk politikus) (18??-18??), Kanadeesk politikus út Britsk-Kolumbia
* George Scott Wallace (1929-2011), Kanadeesk medikus en politikus út Britsk Kolumbia

## Oaren
* George Wallace (Liberiaansk politikus) (1938), Liberiaansk politikus en minister fan Bûtenlânske Saken

## Films
* ''George Wallace'' (film), in Amerikaanske film út 1997 oer it libben fan 'e gûverneur fan Alabama
Charles Reynolds

"**Charles Reynolds**" of "**Charlie Reynolds**" hat yn de Wikipedy ferskate betsjuttings:

* Charley Reynolds (1842-1876), Amerikaansk ferkenner, sneuvele yn 'e Slach oan de Little Bighorn
* Charles A. Reynolds (1848-1936), Amerikaansk yngenieur en politikus
* Charlie Reynolds (honkballer, berne yn 1857) (1857-1913), Amerikaansk honkballer
* Charlie Reynolds (honkballer, berne yn 1865) (1865-1944), Amerikaansk honkballer
* Charles Reynolds (gûchelder) (1932-2010), Amerikaansk gûchelder en útfiner fan gûcheltrúks
* Charles Reynolds (siler) (1943), Britsk hurdsiler
Kiesdistrikt

In **kiesdistrikt**, ek wol **kieskring** of **konstituïnsje** neamd, is in dielgebiet fan in lân dêr't by ferkiezings op deselde kandidaten stimd wurde kin. Yn 'e regel is it inkeld oan kiezers dy't binnen de grinzen fan sa'n kiesdistrikt wenje, tastien om dêr mei te dwaan oan 'e ferkiezings. Ut ien kiesdistrikt kin ien of mear as ien kandidaat keazen wurde foar in sit yn in folksfertsjintwurdigjend lichem. It kiessysteem dat foar kiesdistrikten yn gebrûk is, kin fan it iene ta it oare lân (en sels yn ferskillende dielen of by ferskillende soarten ferkiezings binnen itselde lân) sterk útinoar rinne.

## Underskate kiessystemen
Yn 'e Angelsaksyske lannen is it bygelyks wizânsje dat de kandidaat dy't de measte stimmen kriget, it kiesdistrikt wint, en dat mei de rest fan 'e stimmen neat dien wurdt (it saneamde first-past-the-post-systeem). Yn oare lannen (wêrûnder Nederlân), dy't in systeem fan proporsjonele fertsjintwurdiging hawwe, wurde de stimmen út alle kiesdistrikten op ien grutte bulte smiten en krije politike partijen in tal kandidaten yn 'e folksfertsjintwurdiging dat evenredich is oan it totale tal stimmen dat der by de ferkiezings op harren útbrocht is. Wer oare lannen hawwe in mingfoarm fan dizze beide kiessystemen, sa't bygelyks yn Skotlân (allinnich by de ferkiezings foar it regionale Skotske Parlemint) it gefal is.

By it first-past-the-post-systeem, dat ek wol it kiesdistriktestelsel neamd wurdt, binne de kandidaten dy't keazen wurde, ferbûn oan har kiesdistrikt, sadat de lju dêre in oansprekpunt hawwe foar kwestjes op it mêd fan polityk en belied dy't harren dwaande hâlde. By in systeem fan proporsjonele fertsjintwurdiging giet de bân tusken kandidaat en kiesdistrikt as bywurking fan 'e earliker kiesmetoade ornaris ferlern.

## Kieskringen
De kiesdistrikten yn Nederlân, dy't formeel kieskringen hjitte, binne in oerbliuwsel fan it kiesdistriktestelsel dat hjirre oant de ynfiering fan it frouljuskiesrjocht yn 1917 fan krêft wie. Der binne 20 kieskringen, wêrfan 19 yn Nederlân plus in tweintichste dy't Karibysk Nederlân omfiemet. De provinsje Fryslân foarmet dêrby yn syn gehiel kieskring 2. Dizze kieskringen besteane noch altyd om't se de regionale sprieding fan kandidaten foar de ferkiezings fan 'e Steaten-Generaal befoarderje soene. Yn 'e praktyk merkt de kiezer lykwols frijwol neat fan it bestean fan dizze ynstellings. By de ferkiezings foar de Provinsjale Steaten soarget it bestean fan 'e kieskringen derfoar dat lju dy't bûten de oangeande provinsje wenje, har net kandidaat stelle kinne foar in sit yn 'e Steaten fan dy provinsje. By de gemeenteriedsferkiezings foarmet eltse gemeente ien kieskring.
UEFA Euro 2016

It **Europeesk kampioenskip fuotbal 2016** waard fan 10 juny oant en mei 10 july 2016 yn Frankryk holden. It wie de tredde kear dat der in Europeesk kampioenskip fuotbal yn Frankryk holden waard, de earste kear wie yn 1960 en de twadde kear wie yn 1984. Titelferdigener fan it toernoai wie Spanje. Portegal wûn mei 1-0 de finale tsjin Frankryk.

## Utwreiding oantal teams
Eartiids namen by in Europeesk kampioenskip fuotbal 16 nasjonale teams diel oan it toernoai. By it Europeesk kampioenskip fuotbal 2016 waard it oantal ploegen troch de UEFA fan 16 nei 24 útwreide. Ut de seis groepen (A oant en mei F) geane de bêste twa fan elke groep plus fjouwer ploegen dy't as bêste tredde einigen troch nei de achtste finales. Ynstee fan 31 by in 16 ploegen-toernoai, wurde der mei-inoar 51 wedstriden spile.

## Stadions

## Groepen

## Groepsfaze

*De tiims mei tsjokke letters gongen fierder nei de lêste 16 knock-outfase.*

### Groep A

### Groep B

### Groep C

### Groep D

### Groep E

### Groep F

### Klassearring nûmers trije

## Knock-outfaze

## Keppeling om utens

* EURO 2016 offisjele webside fan de UEFA
Avro Lincoln

De **Avro Lincoln**, of **Avro Type 694**, wie in Britske swiere bommesmiter mei fjouwer motors ûntwurpen yn de Twadde Wrâldoarloch. 

It tastel waard ûntwikkele út de Lancaster. De earste farianten waarden oantsjut mei *Lancaster IV* en *V*, mar dy nammen waarden letter feroare yn **Lincoln I** en **II**. It wie de lêste bommesmiter mei sûgermotors yn tsjinst fan de Royal Air Force. It tastel waard augustus 1945 yn gebrûk naam, te let om noch mei te dwaan by aksjes yn de Twadde Wrâldoarloch. 
Yn de jierren fyftych waard de Lincoln wol brûkt yn gefjochten tsjin de Mau Mau yn Kenia en yn Malakka foardat se út tsjinst helle waarden fan nije bommesmiters mei strielmotoren ferfongen waarden. In pear tastellen tsjinnen letter noch as fleantugen foar it testen fan turboprops.

Der waarden totaal 604 Lincolns makke, guon dêrfan waarden brûkt as sivyl transportfleantúch. Dêr binne noch fjouwer fan oer yn ferskate ferzjes, mar net ien is noch fleanree.

## Technyske gegevens

## Literatuer
* Richard A. Franks: *The Avro Lancaster, Manchester and Lincoln.* SAM Publications, Bedford 2000, ISBN 0-9533465-3-6.
USA Today

***USA Today*** is in Amerikaansk nasjonaal deiblêd, rjochte op it middenklassesegmint fan 'e lêzersmerk, mei in oplaach fan krapoan 1.675.000 eksimplaren. Dizze krante waard yn 1982 oprjochte troch útjouwer Al Neuharth, en wurdt tsjintwurdich publisearre troch de Gannett Company. Mei de *[[Wall Street Journal]]* en de *[[New York Times]]* is it ien fan 'e trije meast lêzen Amerikaanske deiblêden. *USA Today* wurdt distribuëarre yn alle 50 Amerikaanske steaten, it Distrikt Kolumbia, Gûam, Porto Riko, Kanada en it Feriene Keninkryk. De krante is ek fergees online te lêzen. De haadredaksje is fêstige yn Tysons Corner, yn Firginia, ûnder de reek fan 'e Amerikaanske haadstêd Washington, D.C. Deselde organisaasje is ek ferantwurdlik foar de susterkranten *[[USA Weekend]]* en *[[USA Today Sports Weekly]]*.

## Skiednis
Fan 'e simmer fan 1981 ôf printe de Gannett Company de earst prototypen ôf fan wat *USA Today* wurde soe. In foarbyld fan in ier regionaal prototype wie de *East Bay Today*, dy't publisearre waard yn it Kalifornyske Oakland. Op 5 desimber 1981 joech de bestjoersrie fan Gannett tastimming foar it oprjochtsjen fan *USA Today* as nije nasjonale krante. Nei mear as in jier fan tarieding waard op 15 desimber 1982 yn 'e krite fan Washington, D.C. en Baltimore de earste edysje fan it nije deiblêd op 'e merk brocht, wêrby't eksimplaren foar 25¢ oer de toanbank giene (yn hjoeddeistich jild komt dat del op 61¢).

Yn it fjirde fearnsjier fan 1985 ûntjoech *USA Today* him ta de op ien nei grutste kranten fan 'e Feriene Steaten, mei in deistige oplaach fan 1,4 miljoen eksimplaren. Op 6 maaie 1986 sette *USA Today* útein mei de publikaasje fan in ynternasjonale edysje fanút it Switserske Sjenêve. De krante hie syn meast mânske en bêst ferkeapjende edysje ea op 29 jannewaris 1988, doe't der in 78 siden tsjûke Super Bowl-edysje útbrocht waard (dy't foar mear as 44 siden út reklame bestie), wêrfan't 2.114.055 eksimplaren fan ferkocht waarden. Yn april 1995 rjochte *USA Today* syn webside op, *USA Today Online*, dêr't it deiblêd fergees lêzen wurde kin.

## Keppelings om utens
*Offisjele webside fan ''USA Today''
Vanda Vitus

**Vanda Vitus**, echte namme: **Anita Vitus** (7 juny 1979), is in rêstend Hongaarsk neakenmodel en pornografysk aktrise, dy't ûnder har karriêre gebrûk makke fan in ferskaat oan skûlnammen: Anita G., Anita Vanoa, Anita V, Anita Lopez, Fanny, Vanda, Varda, Vanda Curtis, Monica Vanda, Monique Vanda, Wanda Clooney, Wanda, Wendy en Valerie Rosen. Hja waard ûntdutsen troch de Frânske regisseur Pierre Woodman. Vitus wie fan 1997 oant 2006 wurksum yn sawol de Jeropeeske as de Amerikaanske pornoyndustry.

## Libben en karriêre
Vitus waard yn 1979 berne yn Hongarije. Yn 1997, doe't se 18 jier wie, waard se ûntdutsen troch de Frânske pornoregisseur Pierre Woodman. Datselde jiers noch makke se har debút yn in pornografyske film. Neffens de Internet Adult Film Database (IAFD) spile se dêrnei yn totaal yn 95 films. Yn 't earstoan wurke se benammen gear mei Woodman, yn films dy't útbrocht waarden troch it Sweedske Private-label. De bekendste dêrfan wie *[[Tatiana 1]]* (1997), it earste diel út Woodman syn *[[Tatiana 1|Tatiana]]*-trilogy. Fierders wurke se foar Private ek mei oan 'e dielen 1 en 3 fan *The Uranus Experiment* (1999), dy't yn it nijs kaam om't dy trilogy de earste swiertekrêftfrije sekssêne omfieme.

Dêrnjonken wie Vitus yn it begjin fan har karriêre ek aktyf foar oare Jeropeeske studio's, lykas it Dútske Magmafilm. Letter stiek se de Atlantyske Oseaan oer om wurk te sykjen yn 'e Amerikaanske pornoyndustry fan súdlik Kalifornje. Dêr wie se yn 't spier foar sokke foaroansteande labels as Diabolic Video, Vivid Entertainment, Adam & Eve, Hustler Video, New Sensations, Evil Angel, Anabolic Video, Sin City en Elegant Angel. Foar Evil Angels wie se te sjen yn ferskate dielen fan 'e *Euro Angels*-rige. Yn 2006 loek Vitus har út 'e pornoyndustry werom.

## Lichemsskaaimerken
Vanda Vitus is blank en hat brún hier en brune eagen. Neffens har offisjele opjefte is se 1.65&nbsp;m lang, mei in gewicht fan 49&nbsp;kg. Hja hat in natuerlike kupmaat 34C.

## Keppelings om utens
* Biografy en filmografy fan Vanda Vitus yn 'e ''Internet Movie Database'' (IMDb)
* Biografyske gegevens en filmografy fan Vanda Vitus yn 'e ''Internet Adult Film Database'' (IAFD)
* Biografyske gegevens fan Vanda Vitus op ''FreeOnes''
Unthalzing

**Unthalzing**, of **ûnthaadzje** en **ûntholje**, is it skieden fan 'e holle fan in persoan fan syn of har lichem. It is ûnmooglik foar in minske om sa'n ferwûning te oerlibjen, fanwegen trije dingen. Yn it foarste plak ûntnimt it ferwiderjen fan 'e holle oan alle oare organen de autonome funksjes dy't ûnmisber binnen om it lichem yn it libben te hâlden. Twad krije de harsens troch it trochsnijen fan 'e hals gjin bloed en dus ek gjin soerstof mear, mei as gefolch dat se net mear funksjonearje kinne. En trêd wurdt troch it trochsnijen fan 'e hals ek de halsslachier trochsnien, wat ien fan 'e fluchste manieren is om in minske deabliede te litten. De tiidwurden dy't yn geef Frysk by it haadwurd 'ûnthalzing' hearre, binne: **ûnthalzje**, **ûntholje**, it yn ûnbrûk rekke **ûnthaadzje** en **de holle ôfslaan**.

De term 'ûnthalzing' kin ferwize nei in foarfal dat by fersin plakfynt en wêrby't in deade falt trochdat hy of sy, bygelyks troch in masine of in ûntploffing, by ûngelok ûntholle wurde. Fierders is selsmoard troch ûnthalzing seldsum, mar net ûnbesteand. Yn 'e regel ferwiist ûnthalzing lykwols nei in foarm fan 'e deastraf, wêrby't lju dy't skuldich befûn binne oan in swierdernôch misdriuw eksekutearre wurde troch harren de holle ôf te slaan. Soks waard yn West-Jeropa benammen yn 'e Midsiuwen, de Renêssânse en de iere Moderne Tiid in protte dien. Lange tiid wie it in soarte fan earestraf, dy't foarbeholden wie oan eallju, wylst gewoane lju, as se de deastraf oplein krigen, ophongen waarden.

Unthalzing waard (en wurdt noch) dien mei in heksebile, in swurd of soms mei in mês. Under it Skrikbewâld, nei de Frânske Revolúsje, ûntwikkele dokter Joseph-Ignace Guillotin de nei him ferneamde guillotine, in apparaat mei in falmês dat troch in skuor oan in koarde loslitten wurdt. Dat wie eins bedoeld as in humanere wize fan it útfieren fan ûnthalzings as troch in boal mei in bile of swurd, dy't wolris mis sloech, of, noch slimmer, heal mis sloech. Guon bekende persoanen dy't troch ûnthalzing oan har ein kamen, wiene Anna Boleyn, de saneamd oerhuorrige frou fan kening Hindrik&nbsp;VIII fan Ingelân; de Ingelske humanistyske Renêssânseskriuwer en politikus sir Thomas More; de Ingelske admiraal sir Walter Raleigh, keninginne Marije&nbsp;I fan Skotlân; de Nederlânske greven fan Egmont en Hoarne; kening Loadewyk&nbsp;XVI fan Frankryk; en dy syn frou, Marie Antoinette.

Unthalzing mei de guillotine gie oant fier yn 'e tweintichste iuw troch; it lêste gefal wie dat fan Hamida Djandoubi, yn Frankryk, yn 1977. Ek yn nazy-Dútslân wie de guillotine in faak foarkommende metoade fan eksekúsje, dêr't nei skatting tusken 1933 en 1945 16.500 mei ombrocht binne, wêrûnder Sophie en Hans Scholl en de oare leden fan 'e fersetsgroep *[[die Weiße Rose]]*. Tsjintwurdich is ûnthâlzing noch yn fjouwer lannen in wettige foarm fan 'e deastraf. Yn Jemen, Iraan en Katar wurdt ûnthalzing as sadanich yn 'e wet neamd, mar wurdt it net mear yn 'e praktyk brocht. Yn Saûdy-Araabje, lykwols is ûnthalzing noch wettich en wurdt it ek noch geregeldwei yn 'e praktyk brocht.
Stalking

**Stalking** (útspr.: ['stɔ:kɪŋ], "stôking", en net "stal-king", sa't Nederlanners it faak misútsprekke) is it systematysk lestichfallen fan immen, troch dy persoan te efterfolgjen en allegeduerigen op hinderlike wize kontakt mei dy persoan op te nimmen. De term 'stalking' komt út it Ingelsk en is ôflaat fan it tiidwurd *to stalk*, dat "beslûpe" betsjut, ornaris yn 'e sin fan it beslûpen fan jachtwyld troch de jager. Stalking is in misdriuw dat yn guon gefallen ek bedriging omfiemet. Stalking kin mei lytse dingen begjinne en stadichwei oanboazje ta slimmere strafbere feiten, lykas kwealaster, smaad, cybernarderij, wraakporno, fandalisme, mishanneling, seksueel misbrûk of sels moard.

Yn 'e measte gefallen giet it by stalking lykwols om in opinoarsteapeling fan feiten dy't op harsels net strafber binne, lykas it efterneirinnen fan immen op 'e strjitte en yn iepenbiere gelegenheden lykas kafees en winkels, it oanhâldend skiljen, sms-en, skriuwen of e-mailen fan dyselde persoan en it stjoeren fan kado's oan dy persoan, lykas boeketten blommen of doaskes bonbons. It slachtoffer kin dêrtroch lykwols it gefoel krije terrorisearre te wurden, mei't hy of sy nea wit wat him of har no wer te wachtsjen stiet. Dat gefoel nimt noch ta neigeraden dat de stalker almar fierder ûntspoart en dingen begjint te dwaan lykas it tastjoeren fan deade bisten (pykjes, rotten, ensfh.), it uterjen fan mûnlinge en skriftlike bedrigings of it pleatsen fan rou-advertinsjes op namme fan it slachtoffer yn deiblêden.

Stalkers kinne om ferskillende redens ta har dieden komme, al giet it frijwol altyd om lju dy't psychysk en/of emosjoneel labyl binne. Faak giet it om in earder minner(esse) fan it slachtoffer, dy't it net ferkropje kin dat it slachtoffer in ein oan 'e relaasje makke hat en dêrom wraak nimme wol of gewoan wegeret om 'e ein fan 'e relaasje te akseptearjen. Ek is it mooglik dat in stalker him of har in leafdesrelaasje mei it slachtoffer ynbyldet dy't yn wurklikheid nea plakfûn hat. Soks hjit erotomany, en bart nochal ris mei fans fan bekendheden, dy't yn har eigen holle in relaasje ûnderhâlde mei harren idoal.

Stalking kin it bêste tsjingien wurde troch de stalker safolle mooglik te negearjen, om't ek in negative reäksje troch de stalker as in beleanning opfetten wurdt. As negearjen net wurket, is it it bêste en ûntnim de stalker de mooglikheid om noch kontakt op te nimmen mei it slachtoffer. Guon tillefoanmaatskippijen fiere dêrta it belied om by weromkearende klachten op it mêd fan stalking de tillefoanferbining fan 'e dieder ôf te sluten. Ek it nimmen fan in geheim tillefoannûmer troch it slachtoffer kin soms útkomst biede, al sille de measte stalkers dan nei oare mooglikheden sykje. Foarhinne wie it sa dat de plysje neat dwaan koe salang't in stalker gjin geweld brûkte of oare strafbere feiten die, mar sûnt 2000 is stalking yn Nederlân op himsels al strafber ûnder kêst 285b fan it Wetboek fan Strafrjocht.
Marters (ûnderskaai)

De **marters** of ek wol **gewoane marters** (Latynske namme: *Martes*) foarmje in ûnderskaai fan 'e klasse fan 'e sûchdieren (*Mammalia*), it skift fan de rôfdieren (*Carnivora*), de famylje fan 'e martereftigen (*Mustelidae*), de ûnderfamylje fan 'e lytse marters (*Mustelinae*) en it skaai fan 'e marters (*Martes*). Ta dit ûnderskaai hearre seis soarten slanke linige martereftigen mei boarstelsturten, wêrûnder de stienmurd en de beamotter, dy't beide ek yn Fryslân foarkomme.

## Soarten
Martin Brand

**Martin Brand** (Utrecht, 12 maaie 1980) is in kristlike Nederlânsk sjonger, skriuwer en sprekker.

## Libben en wurk
Brand waard opbrocht yn de omkriten fan Emmeloard. Hy studearre trije jier oan keunstakademi ArtEZ Art & Design Zwolle yn Swol, mar make dy oplieding net dien. Dêrnei folge er in diakonaal jier by de jongereinorganisaasje Youth for Christ. Brand is sûnt 2004 belutsen by de ynternasjonale yntertsjerklike sindingsorganisaasje Operaasje Mobilisaasje. Hy wurke dêr as sjonger/sprekker en skriuwer. 

Yn 2009 gie Brand by OM-Nederlân wei (mar is der noch wol ambassadeur fan) en gie selsstannich fierder yn Martin Brand Producties.

Brand hat sân Nederlânsktalige albums en in album yn it Ingelsk útbrocht, mei fral gospels dy't er sels skreau. Ek krige er omtinken by in toenee fan de Amerikaansk sjonger/songwriter Keith Green. Hy wie fierders dirigint, workshoplieder, skoallieder/dosint op de HQ-keunstskoalle en radiopresintator by Groot Nieuws Radio.
 
Sûnt 2010 wie er de inisjatyfnimmer fan Praise United-eveneminten wêrby't mear as hûndert koarleden út in hele provinsje byelkoar komme en meiïoar ien "megakoar" foarmje dat dêrnei mei in profesjonele band in oanbiddingskonsert jout.

### Hertstilstân
Brand krige 3 juny 2012 in hertstilstân, waard troch syn frou reänimearre en waard opnaam yn it sikehûs. Ein juny 2012 mocht er wer nei hûs. Dêrnei krige Brand noch fiif kear in hertstilstân.

## Albums
* 2005 - *Ongekend*
* 2006 - *U*
* 2008 - *Eerlijk Gezegd*
* 2009 - *For the long run*
* 2010 - *Nieuwe Woorden*
* 2011 - *Uw liefde won*
* 2012 - *De Wens *
* 2015 - *Leef Vandaag*

## Keppeling om utens
*Webstee fan Martin Brand
Blind date

In **blind date** (Ingelsk foar "blyn ôfspraakje"; útspr.: [bla:i̭nd de:t], likernôch "blaaind deet") is in ôfspraakje tusken minsken dy't inoar foartiid net met of sjoen hawwe. In blind date kin ta stân komme mei help fan wjerssidige freonen of kunde, of troch it wurk fan in relaasjebemiddelingsburo. Ek kin men sels beslute ta it oangean fan in blind date mei immen dêr't men op in ynternetfoarum, yn in chatbox of op in dating- of netwurksite mei yn 'e kunde kommen is, of dêr't men fia tillefoan of e-mail mei yn oanrekking kommen is. In ôfspraakje kin dan fia in tillefoanpetear, sms, e-mail of it ynternet regele wurde. Trochdat der tsjintwurdich gruttere technologyske mooglikheden besteane om mei wyldfrjemde minsken yn kontakt te kommen, binne blind dates no in folle algemiener foarkommend ferskynsel as foarhinne.

Datinghânliedings advisearje om by in blind date net út iten te gean, mar ôf te praten op in plak dêr't in protte folk komt, mar dêr't dochs rêstich in petear fierd wurde kin, en dêr't wat te sjen of te belibjen falt dat ta ûnderwerp fan dat petear tsjinje kin. Foarbylden kinne wêze in tentoanstelling, in botanyske tún of in priuwerij. 

It wurdt sterk oanret om foarôfgeande oan in blind date beskate foarsoarchsmaatregels te nimmen. Sa is it perfoarst gjin goed idee om daliks by in wyldfrjemd thús ôf te praten. Ynstee is it ferstannich om immen op 'e hichte te stellen fan 'e blinde date en fan it plak dêrfan, en mooglik sels te soargjen dat dy persoan yn 'e buert is om eventueel needhelp te jaan. Nim yn alle gefallen in mobile tillefoan mei.
Blind date (betsjuttingsside)

"**Blinde date**" hat yn de Wikipedy ferskate betsjuttings:

* blind date, in ôfspraakje tusken persoanen dy't inoar earder noch net met hawwe

## Oare betsjuttings
* ''Blind Date'' (roman), in roman út 1977 fan Jerzy Kosiński
* ''Blind Date'' (telefyzjeprogramma), in Nederlânsk telefyzjeprogramma 
* ''Blind Date'' (film út 1934), in Amerikaanske film út 1934
* ''Blind Date'' (film út 1953), in Amerikaanske film út 1953
* ''Blind Date'' (film út 1984), in Amerikaanske film út 1984
* ''Blind Date'' (film út 1987), in Amerikaanske film út 1987
* ''Blind Date'' (film út 1996), in Nederlânske film út 1996
* ''Blind Date'' (film út 2007), in Amerikaanske film út 2007
Arameeërs

De **Arameeërs** (ܣܽܘܪܝܳܝܳܐ) binne in folk, oarspronklik út Mesopotaamje, dat tsjintwurdich foar it meastepart yn 'e diaspora libbet. It folk beskôget himsels as de fuortsetting fan 'e Arameeërs út de Aldheid. De Arameeërs sprekke in moderne fariant fan it Arameesk. Yn dy taal neame se harsels Suryoye of Oromoye.
Hingjende Wolk

**Hingjende Wolk** (Ingelsk: *Hanging Cloud*; Odjibwe: *Aazhawigiizhigokwe*; noardlik Wiskonsin, ±1835 – Lac Courte Oreilles Yndianereservaat (Wiskonsin), 1919) wie in *[[squaw]]* fan 'e Odjibwe (*Ojibwe*), in Yndiaansk folk út it gebiet fan 'e Grutte Marren. Hja waard ferneamd trochdat hja harsels ta kriger makke; neffens it Histoarysk Genoatskip fan Wiskonsin wie Hingjende Wolk de iennichste Odjibwe-frou dy't dy status ea wûn.  

## Libben
Hingjende Wolk waard omtrint 1835 berne yn Rice Lake, yn it noarden fan 'e Amerikaanske steat Wiskonsin, as lid fan 'e *Makwa-dodem* ('Beareklan') fan 'e Odjibwe. Har Odjibwe-namme Aazhawigiizhigokwe betsjut eins 'Giet-troch-de-Loft'. Hja wie de dochter fan it Odjibwe-opperhaad Moaimeitsjende Fûgel (*Nenaa’angebi*) en dy syn frou Niigi’o. Yn 1854 waard de mienskip dêr't Hingjende Wolk opgroeid wie lid fan 'e Lac Courte Oreilles-troep, as ûnderdiel fan 'e ôfspraken dy't mei it Amerikaanske regear makke wiene by it twadde Ferdrach fan La Pointe.

Al jong toande Hingjende Wolk belangstelling foar it krigerskip, dat ûnder de Odjibwe tradisjoneel in manlike ynstelling wie. Hja wist foar harsels de status fan in folweardich kriger (*ogichidaakwe*) te winnen, en waard fan dy tiid ôf faak oantsjut mei de bynamme *Ashwiyaa*, dat 'Bewapenet-Harsels' betsjut. Neffens skiedkundige Richard E. Morse droech Hingjende Wolk oarlochsferve, wie se feardich mei alle wapens, en naam se aktyf diel oan gefjochten, skermutselings en oerfallen. Se wie in folweardich lid fan 'e oarlochsrie fan 'e Lac Courte Oreilles-troep, fierde kriichsdûnsen út en naam diel oan krigerseremoanjes. Lykwols liket se gjin twigeast west te hawwen, mei't se frouljusklean droech en behalven har krigersrol gjin manlike eigenskippen oernaam. Koart nei't har heit yn 1855 kommen wie te ferstjerren, waard it doarp fan Hingjende Wolk oanfallen troch de Eastlike Dakota ûnder lieding fan har omke, it opperhaad Shakopee, dat de twillingbroer fan har heit wie. Yn it gefjocht dat folge, deade Hingjende Wolk in soan fan dyselde, dat in folle neef fan har wie. 

Hingjende Wolk troude trije kear, hieltyd mei blanke manlju. Har earste houlik wie mei in houtsjer út Taylor Falls, yn Minnesota, dy't fan Joe Koveo hiet. Ut dy relaasje waard in dochter berne, dy't Ogimaabinesiikwe hiet, mar nei har eigen houlik mei in John Quaderer jr. bekend kaam te stean as Julia Quaderer. Koveo wie lykwols in smjunt dy't thús yn Minnesota al in blanke frou hie, en hy liet syn nije gesin dan ek hast fuortendaliks alwer yn 'e steek. Neitiid wertroude Hingjende Wolk mei James Bracklin, de earste boargemaster fan Rice Lake, mei wa't se trije bern krige: Nellie, Thomas en James jr. Ek Bracklin liet har lykwols yn 'e steek doe't er de kâns krige om mei in blanke frou te trouwen dy't fan Minnie Russell hiet. Hingjende Wolk har trêde en lêste houlik wie mei de houtsjer Samuel Barker, dy't noch twa bern by har oansette, Mary en Edward. Mar ek Barker ferliet har foar in blanke frou. Op jierren wenne Hingjende Wolk sadwaande yn by har soan Thomas Bracklin, yn it Lac Courte Oreilles Yndianereservaat. Hja stoar yn 1919, yn 'e âlderdom fan omtrint 85 jier.
Ferdrach fan La Pointe

* Ferdrach fan La Pointe (1842), in ferdrach út 1842 tusken de Feriene Steaten en de Odjibwe-Yndianen fan westlik Opper-Michigan en noardlik Wiskonsin
* Ferdrach fan La Pointe (1854), in ferdrach út 1854 tusken de Feriene Steaten en de Odjibwe-Yndianen fan westlik Opper-Michigan en noardlik Wiskonsin
Ferdrach fan La Pointe (1842)

It earste **Ferdrach fan La Pointe** wie in wetlik binende oerienkomst dy't op 4 oktober 1842 yn La Pointe, yn Wiskonsin, sletten waard tusken fertsjintwurdigers fan it regear fan 'e Feriene Steaten, ûnder lieding fan Robert Stuart, en 41 Yndiaanske opperhaden fan 'e Odjibwe (*Ojibwe*), ek wol Tsjippewa (*Chippewa*) neamd. De opperhaden fertsjintwurdigen de tradisjonele Odjibwe-troepen fan 'e Boppemar en de Mississippy. Under de opperhaden dy't dit ferdrach tekenen, wiene Gat-yn-'e-Dei, Waubojeeg, Kechewaishke, Tagwagane, Shakopee en Moaimeitsjende Fûgel. It ferdrach waard iepenbier makke op 23 maart 1843.

Under de kêsten fan dit ferdrach stiene de Odjibwe it westlike twatrêde part fan Opper-Michigan en de noardlike râne fan Wiskonsin ôf oan 'e Feriene Steaten. Yn ruil dêrfoar erkende it Amerikaanske regear it rjocht fan 'e Odjibwe om yn it ôfstiene gebiet te fiskjen, te jeien en yn it wyld groeiend plantaardich iten (lykas beien) te sammeljen. Dat rjocht waard neitiid troch it Amerikaansk Heechgerjochtshôf bekrêftige. Boppedat naam it Amerikaanske regear troch it ferdrach te sluten neffens it Heechgerjochtshôf de ferplichting op him om in permanint thúslân (yn 'e foarm fan ûnderskate Yndianereservaten) te skeppen foar de Odjibwe-troepen dêr't it ferdrach mei sletten wie. 

Op 9 augustus 1842 sleaten de Feriene Steaten en Grut-Brittanje it Webster-Ashburton Ferdrach, wêrby't se harren skeel oer it ferrin fan 'e grins tusken de kontinintale Feriene Steaten en Kanada byleine. Sa waard besletten en lûk de grins rjocht troch by de omstride Pylkpunt-regio fan Minnesota. Dat nijs berikte de Amerikaanske delegaasje yn La Pointe net op 'e tiid, sadat de Grand Portage-troep fan it Ferdrach fan La Pointe útsletten waard, om't men derfan útgie dat dy har yn Kanada befûnen. Om dat fersin rjocht te lûken tekenen it Amerikaanske regear en de Grand Portage-troep op 20 augustus 1844 in oanfolling op Ferdrach fan La Pointe, dat bekend kaam te stean as de Oerienkomst fan Isle Royale.
Ferdrach fan La Pointe (1854)

It twadde **Ferdrach fan La Pointe** wie in wetlik binende oerienkomst dy't op 30 septimber 1854 yn La Pointe, yn Wiskonsin, sletten waard tusken fertsjintwurdigers fan it regear fan 'e Feriene Steaten, ûnder lieding fan Henry C. Gilbert en David B. Herriman, en 85 Yndiaanske opperhaden fan 'e Boppemarder Tsjippewa-stamme fan 'e Odjibwe-Yndianen (*Ojibwe*; ek wol Tsjippewa, *Chippewa*, neamd). Under de opperhaden dy't dit ferdrach tekenen, wiene Bizon, Peter Marksman en Moaimeitsjende Fûgel. Ta de ûnderhannelings foar dit ferdrach waard opdracht jûn troch presidint Millard Fillmore, nei oanlieding fan 'e Trageedzje fan Sandy Lake. It ferdrach waard iepenbier makke op 29 jannewaris 1855 en op 25 septimber 1855 bekrêftige troch presidint Franklin Pierce.

Under de kêsten fan it Ferdrach fan La Pointe stiene de Odjibwe alle lân yn 'e Pylkpunt-regio fan noardwestlik Minnesota ôf oan 'e Feriene Steaten, yn ruil foar de stifting fan acht Yndianereservaten yn noardwestlik Minnesota, noardlik Wiskonsin en Opper-Michigan. De ûndertekenjende Odjibwe-troepen beholden it rjocht om yn it ôfstiene gebiet te fiskjen, te jeien en yn it wyld groeiend plantaardich iten (lykas beien) te sammeljen, in rjocht dat neitiid troch it Amerikaansk Heechgerjochtshôf bekrêftige waard. Boppedat ynterpretearre it Heechgerjochtshôf it Ferdrach fan La Pointe yn 'e sin dat it Amerikaanske regear dermei de ferplichting op him nommen hie om in permanint thúslân (yn de foarm fan reservaten) te skeppen foar de Odjibwe-troepen dêr't it ferdrach mei sletten wie.

De reservaten dy't op grûn fan it twadde Ferdrach fan La Pointe stifte waarden, wiene: 
* yn Michigan:
** it Lac Vieux Desert Yndianereservaat
** it L'Anse Yndianereservaat
** it Ontonagon Yndianereservaat
* yn Minnesota:
** it Fond du Lac Yndianereservaat
** it Grand Portage Yndianereservaat
* yn Wiskonsin:
** it Bad River Yndianereservaat
** it Lac Courte Oreilles Yndianereservaat
** it Lac du Flambeau Yndianereservaat
** it Red Cliff Yndianereservaat
Dêropta waarden der skinkings fan lân (sûnder spesjale status) dien oan 'e heal-Yndiaanske Mety.

De Mole Lake-troep en de St. Croix-troep ferlearen neitiid harren federale erkenning om't se by it twadde Ferdrach fan La Pointe net fertsjintwurdige west hiene. Under de Wet op de Yndiaanske Reorganisaasje, fan 1934, wûnen de Mole Lake-troep en de eastlike helte fan 'e St. Croix-troep, yn Wiskonsin, harren federale status werom, mar de westlike St. Croix-troep, yn Minnesota, wurdt oant op 'e dei fan hjoed net troch de Amerikaanske oerheid erkend, en makket offisjeel diel út fan 'e Mille Lacs Troep fan Odjibwe.